寄題吳子山孤雲亭
作者：郭祥正
朝代：宋

paragraphs: 重華不可見，曾參久爲塵。
孝道遂零落，爲子吟孤雲。
孤雲泊南山，山下藏二親。
孤雲自朝夕，墳草幾冬春。
悠悠我之思，孤雲浩無垠。
注視詎能攬，傾耳那得聞。
音容勞夢想，涕淚濡衣巾。
作亭墳之隅，奚止簠簋陳。
揚名與行道，勉勉期終身。
采彼孤雲篇，爲子書諸紳。